**Az adatok végleges hozzáférhetetlenné tételét lehetővé tevő címkével kapcsolatos kereskedői feladatok**

Az *adatok végleges hozzáférhetetlenné tételét lehetővé tevő alkalmazás biztosításával kapcsolatos eljárási szabályok meghatározásáról szóló 726/2020. (XII.31.) Korm. rendelet* (a továbbiakban: **Korm. rendelet**) előírásai alapján 2021. december 1-től a Nemzeti Média- és Hírközlési Hatóság (a továbbiakban: NMHH) a **személyes adataink védelmében ingyenes adattörlő szolgáltatást nyújt a fogyasztók részére.** Az adattörlő alkalmazás a **tartós adathordozó eszközök** – például **mobiltelefonok** és **laptopok** – széles körénél **teszi lehetővé az eszközön tárolt adatok biztonságos és visszavonhatatlan törlését**.

**A kereskedők kötelezettsége, hogy ezt a szolgáltatást elérhetővé tegyék a fogyasztók számára.** Az adattörlő alkalmazás igénybevételéhez a kereskedőknek ingyenesen át kell adniuk a fogyasztók részére az adattörléshez szükséges kódot tartalmazó címkét (a továbbiakban: **címke**). .

A kereskedőknek az alábbi termékek – tartós adathordozók - mellé kell adattörlő címkét adniuk a vásárlóiknak:

|  |  |
| --- | --- |
| **Termék megnevezése** | **Megállapított vámtarifaszám** |
| hordozható számítógép billentyűzettel (laptop, notebook) | 8471 |
| hordozható számítógép érintőképernyővel (tablet) |
| asztali számítógép konfiguráció, munkaállomás (desktop, PC) |
| beépíthető, nem felejtő adattároló (HDD, SSD, NVME) |
| külső, nem felejtő adattároló (HDD, SSD) |
| pendrive (flash) | 8523 |
| mobiltelefon érintőképernyővel | 8517 |

*forrás:* [*https://nmhh.hu/veglegestorles/vamtarifaszamok*](https://nmhh.hu/veglegestorles/vamtarifaszamok)

Megjegyzendő, hogy az NMHH közlése alapján a fényképezőgépek SD kártyája nem tartozik a fenti termékkörbe, így nem kell a vásárlónak ehhez a termékhez címkét adnia.

**A kereskedők kötelezettségei az adattörlő címkével kapcsolatban**

**1. A címkék átvétele:**

A címkét a kereskedő a székhelye vagy telephelye szerint illetékes **járási hivatalban veheti át** 2021. november 30-tól. [Korm. rendelet 9. § (1) bekezdés]

**2. A címkék nyilvántartása és az azzal kapcsolatos adatszolgáltatási kötelezettség:**

A kereskedő a címkét sorszám alapján, egyenként köteles nyilvántartani.

A kereskedő minden **hónap 5. napjáig**, vámtarifaszám szerint csoportosítva, **adatot szolgáltat** a székhelye vagy telephelye szerinti illetékes **járási hivatal részére** a **fogyasztónak átadott** címkék **sorszámáról** és a fogyasztónak történő **átadás dátumáról**.

A kereskedő **évente két alkalommal adatot szolgáltat** a naptári félév utolsó napját követő hónap 15. napjáig a székhelye vagy telephelye szerint illetékes **járási hivatal részére** az előző félévben átvett, de **a fogyasztó részére át nem adott** címkékről. [Korm. rendelet 9. § (1) – (4) bekezdés]

**3. Sérült címkék kezelése**

A kereskedő a **sérült címkét** köteles a székhelye vagy telephelye szerinti illetékes járási hivatal részére – legkésőbb a sérült címkéről való tudomásszerzést követő első címkeátvétellel egyidejűleg – **visszaszolgáltatni**. [Korm. rendelet 9. § (5) bekezdés]

**4. Címkék átadása a fogyasztók részére**

A kereskedő a címkét a vásárlás megtörténtét igazoló számviteli bizonylathoz, jótállási jegyhez vagy a tartós adathordozó csomagolásához **csatolja**, és a fogyasztó részére **térítésmentesen, sértetlenül adja át**. A címke és a címkén rögzített adattörlő kód önállóan nem forgalomképes. [Korm. rendelet 8. § (1) – (2), (6) bekezdés]

Az adattörlő címkét mind a hagyományos, mind az online kereskedelemben át kell adni a fogyasztók részére.

**5. Nyilvántartás vezetése a fogyasztóknak átadott címkékről**

A kereskedő vámtarifaszám szerint csoportosítva **nyilvántartja** a fogyasztónak átadott címke sorszámát, valamint a fogyasztónak történő átadás dátumát. [Korm. rendelet 8. § (3) bekezdés]

**6. Használhatatlan címkék cseréje**

Amennyiben a címkén szereplő adattörlő kóddal az adattörlő alkalmazás nem használható bármilyen okból, úgy a kereskedő – a vásárlás fogyasztó általi igazolását követően – a korábban átadott címke **visszavétele** mellett egy **újabb címkét ad át a** fogyasztónak. [Korm. rendelet 8. § (1) bekezdés]

A jótállási vagy szavatossági jogok gyakorlása esetén a kereskedő a fogyasztótól csak a sértetlen fedőréteggel ellátott címkét veheti át. [Korm. rendelet 8. § (5) bekezdés]

**Végleges törléssel kapcsolatos további információk a** [**https://nmhh.hu/veglegestorles**](https://nmhh.hu/veglegestorles) **oldalon találhatóak.**

**A címkék átadásával kapcsolatos kötelezettségek teljesítését a fogyasztóvédelmi hatóság ellenőrzi.**

**Kereskedelmi és iparkamarák által megrendezésre kerülő fogyasztóvédelmi tájékoztató a vállalkozások részére – igény szerint**

Amennyiben van rá igény, az adattörölő címkékről és további aktuális, 2022. május 28-tól hatályba lépő fogyasztóvédelmi kérdésekről jelenléti tájékoztatót szerveznek a megyei/fővárosi kereskedelmi és iparkamarák.

Személyes tájékoztatóra vonatkozó igényét kérjük az alábbi elérhetőségen szíveskedjen jelezni: ……………………………………….